**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottságának 2019. december havi rendes ülésére**

**Javaslat Fenntartható Energia- és Klímaakcióterv elkészíttetésére**

Önkormányzatunk 2015. szeptember 16-án csatlakozott a Polgármesterek Klíma- és Energiaügyi Szövetségéhez (Polgármesterek Szövetsége, [www.covenantofmayors.eu](http://www.covenantofmayors.eu)).

A kezdeményezés mostanra már 57 ország több mint 7.000 helyi és regionális önkormányzatát tömöríti magában, egybegyűjtve egy világméretű, többszereplős mozgalom erősségeit, valamint azt a technikai és módszertani támogatást, melyet az elkötelezett hivatalok ajánlanak fel.

Az aláíró városok vállalják, hogy aktívan támogatják az EU azon célkitűzésének megvalósítását, hogy 2030-ra az üvegházhatást okozó gázok mennyiségét 40%-kal csökkentsék, illetve vállalják, hogy a közös szemléletmódnak megfelelően megvalósítják a csökkentést, és alkalmazkodnak a klímaváltozáshoz.

Annak érdekében, hogy a politikai kötelezettségvállalást gyakorlati intézkedések és projektek kövessék, a **Covenant aláírói vállalják,** hogy a helyi csatlakozási határozattól számított két éven belül **benyújtanak egy Fenntartható Energia- és Klímaakciótervet (SECAP),** amelyben vázolják a végrehajtani kívánt legfontosabb tevékenységeket. A terv a csökkentési tevékenységek nyomon követése érdekében tartalmaz egy „Alapkibocsátási” készletet, illetve egy Klímaváltozási kockázat- és veszélyeztetettségértékelést. Az alkalmazkodási stratégiának vagy a SECAP részét kell képeznie, vagy külön tervezési dokumentum(ok)ban kell azt kidolgozni és beépíteni. Ez a határozott politikai kötelezettségvállalás egy hosszú távú folyamat kezdetét jelzi, amely során a városoknak kétévente jelenteniük kell, hogyan halad a megvalósítás.

A SECAP-ot a Polgármesterek Szövetsége által elfogadott útmutató és sablon szerint kell elkészíteni.

Az Európai Uniós támogatási konstrukciók pályázati kiírásai esetében sok esetben  előnyt jelent, ha az önkormányzat rendelkezik energiastratégiával.

A fentiek alapján javaslom, hogy a 2020. évben kerüljön elkészítésre Szombathely MJV Fenntartható Energia- és Klímaakcióterve (SECAP).

Kérem a Tisztelt Bizottságot, hogy a fentiek alapján a javaslatot megtárgyalni, és a határozati javaslatot jóváhagyni szíveskedjék.

Szombathely, 2019. december „ ”.

 **/:Németh Ákos:/**

 **tanácsnok**

**HATÁROZATI JAVASLAT**

**…/2019. (XII.17.) VISB. sz. határozat**

1. A Városstratégiai, Idegenforgalmi és Sport Bizottság egyetért azzal, hogy Szombathely Megyei Jogú Város Önkormányzata elkészíttesse Fenntartható Energia- és Klímaakciótervét.

2. A Bizottság felkéri a Közgyűlést, hogy döntsön az Akcióterv elkészíttetéséről.

**Felelősök:** Tóth Kálmán, a Városstratégiai, Idegenforgalmi és Sport Bizottság elnöke

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő: 1-2.** azonnal